De studerende på ergoterapeutuddannelsen på University College Nordjylland skal møde fysisk op til store dele af deres undervisning. Men deres eksamener skal foregå online på grund af coronasituationen. Og det hænger ikke sammen, mener de studerende.

Endnu en gang har Isabella Kjær, Jannie Burmeister og Julie Lilleheden i dag været til undervisning på UCNs afdeling på Selma Lagerlöfs Vej i Aalborg. De læser alle tre til ergoterapeut på femte semester. Men lige nu ville de faktisk foretrække at følge undervisningen online derhjemme. - Man er jo bange for at få corona og for senfølgerne, siger Julie Lilleheden, mens Jannie Burmeister supplerer: -Jeg har også selv noget familie, som har været ramt af coronavirus. For trods knap 5000 nye smittetilfælde i Aalborg Kommune alene den seneste uge, skal de studerende på ergoterapeutuddannelsen i Aalborg stadig møde fysisk op til undervisning på skolen. Noget som Isabella Kjær gerne vil have ændret. - Vi så gerne at man i hvert fald lavede lidt mere undervisning online, så man havde en chance for at følge med hjemmefra, siger hun. For de nuværende restriktioner på uddannelsen giver ifølge de studerende nærmest ingen mening. -Vi skal have mundbind på og vise coronapas, når vi kommer ind (på skolen, red.) Men der er ingen adgangskrav i klassen – heller ikke om mundbind. Så vi kan sidde 30 mennesker helt tæt sammen, men hvis vi så skal op til en eksamen, er det lige pludselig online for at passe på os selv og underviserne. Det hænger ikke sammen, siger Jannie Burmeister. Mødepligt ved dele af undervisningen Tidligere under coronapandemien har det været muligt for de studerende på ergoterapeutuddannelsen at følge undervisningen online. Men nu er der – trods høje smittetal – mødepligt ved store dele af undervisningen. -Vi har mistet rigtig meget undervisning i forvejen på grund af corona, hvor online undervisning sagtens har kunnet lade sig gøre. Men med de høje smittetal lige nu, som er nogle af de højeste vi har haft, giver det ingen mening, at der stadig er fysisk undervisning, siger Jannie Burmeister. Før eller siden Spørger man imidlertid nogle kilometer væk fra Selma Lagerlöfs Vej, kan dem som endnu ikke har været ramt af coronavirus, næppe undgå det på længere sigt. Det er i hvert fald vurderingen fra Henrik Nielsen, overlæge og professor på Infektionsmedicinsk afdeling på Aalborg Universitetshospital. - Vi må jo forvente – og sådan ser det ud – at virus er kommet og vil forblive her. Så bliver det ikke i denne vinter, så bliver det næste vinter. Så jeg tror ikke, der er nogen, der kan regne med – man kan være heldig – men man kan ikke regne med ikke at møde virus, siger han. En vurdering, som ikke overrasker Jannie Burmeister, der da også selv forventer, at det nok bliver hendes tur en dag. - Jeg tror også, man får det på et tidspunkt. Det er jeg helt sikker på. Men jeg synes, det er den forkerte måde, hvis man får det oppe på skolen, siger hun. Erkender ulogiske regler Hos ledelsen på University College Nordjylland medgiver uddannelsesdirektør Peter Møller Pedersen, at retningslinjerne på området kan virke ulogiske. Men han understreger samtidig, at skolens politik hele tiden har været at lægge sig så tæt opad myndighedernes retningslinjer som muligt. Og det er helt bevidst, at der hverken på skolen som helhed eller på den enkelte uddannelse er tilføjet ekstra retningslinjer og restriktioner. - Hvis vi skulle til at tolke og lave yderligere restriktioner, der gik videre eller gjorde noget andet end de nationale retningslinjer, så tror jeg, at vi ville komme ud i nogle meget lange drøftelser med alle mulige parter om hvorfor vi ikke ’gør sådan i stedet for sådan,’ siger Peter Møller Pedersen og tilføjer: - Det vil næppe være muligt at gøre alle tilfredse, da der, for eksempel når det kommer til brug af onlineundervisning, er meget delte meninger blandt de studerende. Adspurgt om ikke det er en rimelig tilgang fra skoleledelsens side til problematikken, svarer Julie Lilleheden: -Det er helt fair, at de holder sig til retningslinjerne. Men jeg vil også sige, at vi jo har fået at vide fra regeringen, at vi skal se, om vi kan samles så få mennesker som muligt. Derfor synes jeg ikke, at det giver mening, at vi skal sidde 32 personer tæt sammen i en klasse.